A̱sꞌa̱i i̱ncha tsichu nku a̱nte xi ꞌmi Getsemani ko̱ bꞌa̱ kitsúhu̱ Jesu já niꞌyakuyáha̱:
—Ti̱ntsu̱ba̱hanu e̱i̱.
Kfínnchjako̱ maná Nti̱a̱ná ján.
Ngjiko̱ Pedro̱,
Santiago̱ ko̱ Jua.
Kikꞌatutsꞌi̱hi̱n nga kikꞌie baba ṉkjúhu̱n ko̱ kisꞌenta̱ha̱ ra̱.
Bꞌi̱ kitsúhu̱ jóo̱:
—Kju̱a̱ba kitsejíhin ani̱ma̱na̱ xi nkúhu tsa kui xi ja tsꞌi̱ínkꞌienna.
Ti̱ntsu̱bo̱o e̱i̱ ko̱ ti̱ntsu̱ba̱ ndo.
A̱sꞌa̱i ngjindju sa i̱chí ko̱ yo̱ kingjénsten a̱nkjín santaha tꞌanankiu̱.
Kinchja̱ko̱ Nti̱a̱ná nga tsankihi̱ tsa ka̱ma kjꞌu̱a̱ tꞌaxíhi̱n chu̱ba̱ xi má nga un sku̱e̱he̱.
Bꞌi̱ kitsú:
—Na̱ꞌmi,
na̱ꞌmi chí,
ji xi mahi nꞌei tu̱ mí nihí ni.
Nꞌe̱kjꞌa tꞌaxínní kju̱a̱ni̱ma̱ xuꞌbi̱.
Tu̱nga katumahá xi nkú tsꞌín mjehi,
najmi xi nkú tsꞌín mjena.
A̱sꞌa̱i ngjise ngáha̱ ra̱ jóo̱,
ko̱ kjintufé nga jꞌaisehe̱.
Bꞌi̱ kitsúhu̱ Pedro̱:
—Simon,
¿a kisufei?
¿A ndaha nku ora̱ najmi kuichukju̱a̱hi nga kuakinchin tíkꞌuin?
Ti̱ntsu̱ba̱ ndo ko̱ chu̱bako̱o Nti̱a̱ná tu̱ xi najmi chjútꞌayákꞌuhu̱nnu̱u.
Yuhu̱ ani̱ma̱nu̱u,
tu̱nga yjonintenu̱uhú xi najmi tíchúkju̱a̱ha̱.
A̱sꞌa̱i Jesu ta̱ ngji nchja̱ko̱hó ngáha Nti̱a̱ná ko̱ ta̱ kuihí ée̱n kitsú ngáha.
Nkꞌie nga kikꞌóya ngáha má tjíntu já niꞌyakuyóo̱,
ta̱ kjintuféhé ngáha nga jꞌaisehe̱,
a̱tꞌaha̱ tíbꞌéchja suba nijñóo̱ tunku̱n jóo̱.
Najmi ta̱ be nkú i̱ncha ku̱i̱tsu̱hu.
A̱sꞌa̱i ta̱ kikꞌóya ngáha Jesu ni̱yá xi ma jahan ko̱ bꞌa̱ kitsúhu̱ jóo̱:
—¿A tu̱ nku kisuntuféhé so ko̱ tínꞌekjꞌáíyo?
Ja kama.
Ja kuichu chu̱ba̱ nga nꞌe̱kjasꞌen Ntíhi̱ Nda̱xꞌi̱u̱n a̱ya ntsja xu̱ta̱ ngatitsuu̱n.
Ti̱síntjo̱on ko̱ tjián.
Ja nibá tiña xi títsꞌínkjasꞌenna.
Nkꞌie nga ta̱ tínchja̱ha Jesu,
tu̱ jꞌaihí Juda̱,
nku nda̱ niꞌyakuyá xi te joo̱.
Jꞌaiko̱ nkjin ṉkjún xu̱ta̱ xi kitsꞌín nibá já na̱ꞌmi kꞌaku̱ ko̱ já chji̱ne̱ꞌéhe̱n kju̱a̱téxumoo̱ ko̱ jáchá xi ta̱ tjíhi̱n xá.
I̱ncha yꞌa ki̱cha̱ ndju ko̱ yá nga i̱ncha jꞌai.
Nda̱ xi títsꞌínkjasꞌen Jesu tsincháꞌa títjun jóo̱ nga bꞌi̱ kitsúhu̱:
—Xi kjexu̱ꞌba nga kjuaniñaha̱,
kui xi Jesu.
Chjúbó ko̱ tꞌeꞌyún sisiun nga tankínko̱o.
Nkꞌie nga jꞌai,
tje̱nꞌyún ngjikꞌúhún ra̱ Jesu ko̱ bꞌa̱ kitsúhu̱ nga kikjexu̱ꞌba:
—Ji nda̱ maestru̱.
A̱sꞌa̱i i̱ncha jakjꞌánijéhe̱ jóo̱ Jesu.
Tu̱nga nkuhú ki̱cha̱ ndju tsꞌasje nku nda̱ xi síjña yo̱.
Kitsꞌínꞌuhu̱n nku nda̱ musu̱hu̱ nda̱ na̱ꞌmi títjuu̱n.
Tsatetꞌa tja̱ba̱xínñju.
A̱sꞌa̱i bꞌi̱ kitsúhu̱ Jesu jóo̱:
—¿A nda̱ ndyjéná?
¿Á i̱xí ki̱cha̱há ko̱ yá kichꞌahanu nga kjúái̱chjꞌanijéhenú?
Xki̱ ni̱stjin tsási̱njñajinnu̱u nga tsakuyá má ma na̱tsihi̱n ni̱nku̱.
Najmi kichjubénijénú.
Tu̱nga tjíhín ni nga ku̱i̱tjusun éhe̱n Nti̱a̱ná,
kui nga bꞌa̱ tímaha.
A̱sꞌa̱i i̱ncha tsanka ngatentee̱ já niꞌyakuyóo̱ nga tsasínjña suba Jesu.
Tu̱nga nkuhú nda̱ti xi tu̱ najyun tjabehé kamꞌotikjájnuhu yjoho̱ nga tje̱nnkihi̱ Jesu,
kui xi ta̱ jakjꞌáha̱ jóo̱.
Tu̱nga tsinkféhén najyun tjabehe̱ ko̱ tsanka kisti.
A̱sꞌa̱i i̱ncha ngjiko̱ jóo̱ Jesu nginku̱n nda̱ na̱ꞌmi títjuu̱n.
Yo̱ kama ñjakú ngayjee̱ já na̱ꞌmi kꞌaku̱ ko̱ jáchá xi ta̱ tjíhi̱n xá ko̱ já chji̱ne̱ꞌéhe̱n kju̱a̱téxumoo̱.
Máha Pedro̱,
kitsjennkí kjihi̱n Jesu santa nkúhu nga tsichu na̱tsin niꞌyaha̱ nda̱ na̱ꞌmi títjuu̱n ko̱ yꞌejñajihi̱n já jun xi kunntá yo̱ nga kitsꞌínsutꞌá tsꞌíhin yjoho̱ tꞌa ndꞌíu̱.
A̱sꞌa̱i já na̱ꞌmi kꞌaku̱ ko̱ ngayjee̱ já tjíxóo̱ tsangisjai ni xi ka̱ma kja̱nítꞌaha̱ Jesu tu̱ xi ka̱ma nꞌe̱kꞌiehen,
tu̱nga najmi i̱ncha kisakúhú ra̱ ni xi kja̱nínehe̱ Jesu.
A̱tꞌaha̱ ndaha tsa nkjin maha xi i̱ncha kitsjá tsankꞌá éhe̱n nga ngji kontra̱ha̱ Jesu,
tu̱nga najmi kamahá nga nkuhú ni xi i̱ncha kinchja̱.
Tjín xi i̱ncha tsisintje̱n ko̱ tsatéjéne tsankꞌá Jesu nga bꞌa̱ i̱ncha kitsú:
—Ji̱n kinuꞌyái̱ nga bꞌa̱ kitsú nda̱i̱:
“An tsꞌinxúya ni̱nku̱ xuꞌbi̱ xi xu̱ta̱ kitsꞌínnda.
Jan ni̱stjin kjesíntje̱n ngáhana kjꞌa̱í xi najmi maha̱ xu̱ta̱ tsꞌínnda.”
Tu̱nga tu̱ nkú najmi kamahá nga nkuhú ni xi i̱ncha kinchja̱.
A̱sꞌa̱i tsisintje̱n nda̱ na̱ꞌmi títjuu̱n nga ngji sinjña kamasehe̱n a̱yoo̱ ko̱ kingjásjaiyaha̱ Jesu:
—¿A najmi chumi nihi xi ku̱i̱xínní?
¿Á bꞌa̱ tíi̱ncha tsuhu jóo̱ nga tífi kontra̱ha ri?
Tu̱nga najmi chumi ni kitsúhú Jesu.
Ndaha nku én najmi kinchja̱.
A̱sꞌa̱i ta̱ kingjásjaiyahá ngáha̱ ra̱ nda̱ na̱ꞌmi títjuu̱n:
—¿A ji xi kitsꞌín nibá Nti̱a̱ná,
xi Ntíhi̱ Nti̱a̱ná?
Bꞌi̱ kitsú Jesu:
—An xi tíbixín.
Cho̱o Ntíhi̱ Nda̱xꞌi̱u̱n nga kꞌúéjñatꞌaha̱ Nti̱a̱ná xi tjíhi̱n ngaꞌyún ko̱ nga ni̱bajin ni̱nti̱ xi tjín nkꞌa ján.
A̱sꞌa̱i kikjeti̱yajen najyun xi yja nda̱ na̱ꞌmi títjuu̱n.
Bꞌa̱ tsꞌín tsakúchji ndo̱ nga najmi kisasíhi̱n én xi kinchja̱ Jesu.
Bꞌa̱ kitsú:
—¿A machjén saná já testiyu̱?
Ja kuanuꞌyó nga najmi kuakienkjún Nti̱a̱ná nga kuanchja̱.
¿Nkú manu̱u?
Ngayjee̱ jóo̱ bꞌa̱ i̱ncha kitsú nga tje̱he̱n ra̱ ngabaya Jesu.
A̱sꞌa̱i tjín xi tsatétéjnu Jesu nga kikꞌaya.
Yꞌéꞌma a̱nkjín ko̱ yꞌéhe̱ ko̱ bꞌa̱ i̱ncha kitsúhu̱:
—Ti̱xínyai xi nkúhu nda̱ profeta̱,
¿yá xi kuakꞌíéhi?
Já jun xi kunntá yo̱ ta̱ i̱ncha kikꞌonjin Jesu.
Nga kabꞌejña Pedro̱ kintee̱ xi tje̱hen na̱tsin niꞌyoo̱,
tu̱ jꞌaihí nku na̱ musu̱hu̱ nda̱ na̱ꞌmi títjuu̱n.
Nkꞌie nga kikie nga títsꞌínsutꞌá yjoho̱ Pedro̱ tꞌa ndꞌíu̱,
a̱sꞌa̱i tu̱ nku tsasehé ra̱ ko̱ bꞌa̱ kitsúhu̱:
—Ji xi ta̱ tje̱nko̱i̱ Jesu xi chá Nazaret.
Tu̱nga najmi kitsꞌínkiehé yjoho̱ Pedro̱.
Bꞌa̱ kitsú:
—Najmi be ndo̱.
Najmi be ni xi tíbixín.
Tsitju yo̱ nga ngji má xi tje̱hen tje̱n a̱nkju̱a̱ na̱tsiu̱n.
A̱sꞌa̱i kikjintá nku xa̱nta̱.
Na̱ musu̱ ta̱ kikiehé ngáha̱ ra̱ ko̱ kikꞌatutsꞌi̱hi̱n nga bꞌa̱ kitsúhu̱ xu̱ta̱ xi tíi̱ncha yo̱:
—Kui chái̱ ta̱ mako̱ jmi xuꞌbo̱.
Ta̱ najmi kitsꞌínkiehé ngáha yjoho̱ Pedro̱.
Sa kutju já xi tíi̱ncha yo̱ bꞌa̱há ta̱ i̱ncha kitsú ngáha̱ ra̱:
—Kju̱axi̱ kjáíhin nga ta̱ ji mako̱i̱ jóo̱.
A̱tꞌaha̱ Galilea̱ nibáhani.
A̱sꞌa̱i ndjá kinchja̱ Pedro̱ ko̱ i̱xí Nti̱a̱náhá kitsꞌínkie nga bꞌi̱ kitsú:
—¡Najmi be nda̱ xi tíbixíún!
Kui chu̱bo̱ tje̱nꞌyún kikjintáhá xa̱nto̱ ni̱yá xi ma joho ko̱ jꞌáítsjehe̱n Pedro̱ ni xi kitsúhu̱ Jesu:
“Kintehe̱ ni nga kji̱ntá xa̱nto̱ ni̱yá xi ma joho,
bꞌa̱ ku̱i̱xín nga najmi yaní jan ni̱yá tjíhin.”
Nkꞌie nga jꞌáítsjehe̱n Pedro̱ én xuꞌbi̱,
kikjintá.